ສຫລ ຈະເພີ້ມ ການຊ່ວຍເຫຼືອ ດ້ານການພັດທະນາ ແກ່ ສປປ ລາວ
ສະຫະລັດປະກາດ ກ່ຽວກັບແຜນການ ທີ່ຈະເພີ້ມການຊ່ອຍເຫຼືອ ດ້ານການພັດທະນາ ​​ໂດຍ​ທາງເລືອກອື່ນ ແກ່ ສປປ ລາວ ໃນກອງປະຊຸມ ຫາລືຮອບດ້ານ ສຫລ-ລາວ ຄັ້ງທີ 5.
ສະຫະລັດໄດ້ປະກາດກ່ຽວກັບແຜນການທີ່ຈະເພີ້ມການຊ່ອຍ ເຫຼືອດ້ານການພັດທະນາ ໂດຍທາງເລືອກອື່ນ ແກ່ ສປປ ລາວ ໃນກອງປະຊຸມຫາລືຮອບດ້ານສອງຝ່າຍ ສະຫະລັດ-ລາວ ຄັ້ງ ທີ 5 ທີ່ນະຄອນຫຼວງວຽງຈັນ ກອງປະຊຸມດັ່ງກ່າວໄຂຂຶ້ນທີ່ກະຊວງການຕ່າງປະເທດ ສປປ ລາວ ເມື່ອວັນທີ 3 ກຸມພາ ຜ່ານມານີ້ ພາຍໃຕ້ການເປັນປະທານຮ່ວມຂອງທ່ານ Scot Marciel ຮອງລັດຖະມົນຕີ ຊ່ອຍວ່າການກະຊວງການຕ່າງປະເທດສະຫະລັດ ຮັບຜິດ ຊອບ ກິດຈະການເອເຊຍຕາເວັນອອກແລະຍ່ານມະຫາສະມຸດປາຊີຟິກ ແລະ ທ່ານ ບຸນເກີດ ສັງສົມສັກ ລັດຖະມົນຕີຊ່ອຍວ່າການກະຊວງການຕ່າງປະເທດ ສປປ ລາວ ໃນກອງປະຊຸມຄັ້ງນີ້ ຄະນະຜູ້ແທນສະຫະລັດໄດ້ປະກາດໃຫ້ຊາບ ກ່ຽວກັບແຜນການ ທີ່ ຈະໃຫ້ຄວາມຊ່ອຍເຫຼືອເປັນມູນຄ່າ 1 ລ້ານ 5 ແສນໂດລາ ເພື່ອສະໜັບສະໜຸນໂຄງການ ພັດທະນາໂດຍທາງເລືອກອື່ນ ທີ່ຈັດຕັ້ງປະຕິບັດໂດຍອົງການຕໍ່ຕ້ານຢາເສບຕິດ ແລະອາ ຊະຍາກຳ ສະຫະປະຊາຊາດ ຫູື UNODC ເພື່ອການປາບປາມການປູກຝິ່ນຢູ່ ແຂວງຫົວ ພັນ ນອກນັ້ນແລ້ວ ຄະນະຜູ້ແທນຂອງທັງສອງຝ່າຍຍັງໄດ້ສະຫລຸບຕີລາຄາຄືນ ການພົວພັນ ຮ່ວມມືຮອບດ້ານລະຫວ່າງສອງປະເທດ ໃນໄລຍະຜ່ານມາ ໂດຍສະເພາະ ນັບແຕ່ກອງ ປະຊຸມຫາລືຮອບດ້ານ ສະຫະລັດ-ລາວຄັ້ງທີ 4 ທີ່ກຸງວໍຊິງຕັນ ໃນປີ 2012 ພ້ອມນີ້ຄະນະຜູ້ແທນສອງຝ່າຍຍັງໄດ້ລົງເລິກປຶກສາຫາລືແລະ ແລກປ່ຽນຄວາມຄິດຄວາມເຫັນ ໃນຂອບເຂດທີ່ກວ້າງຂວາງ ກ່ຽວກັບບັນຫາຕ່າງໆ ຮວມທັງການເປັນປະທານວຽນອາຊ່ຽນ ຂອງລາວ ໃນປີ 2016 ຄວາມກ້າວໜ້າຂອງລາວ ໃນການຈັດຕັ້ງ ປະຕິບັດການປະຕິຮູບໃນດ້ານການຄ້າ ແລະດ້ານກົດໝາຍຄວາມ ພະຍາຍາມ 2 ຝ່າຍ ເພື່ອແກ້ໄຂບັນຫາລະເບີດບໍ່ທັນແຕກທີ່ພວມ ດຳເນີນຢູ່ໃນເວລານີ້ ແລະການຮ່ວມມືກັນໃນຫລາຍໆດ້ານ ທີ່ ຮວມເຖິງດ້ານສາທາລະນະສຸກ ຕໍ່ຕ້ານຢາເສບຕິດ ການປະຕິບັດ ກົດໝາຍ ການຄ້າມະນຸດ ການປົກປ້ອງສິ່ງແວດລ້ອມ ແລະການ ດຳເນີນຄວາມພະຍາຍາມທີ່ກຳ ລັງດຳເນີນຢູ່ຕໍ່ມາເພື່ອຊອກຄົ້ນ ຫາທະຫານອາເມຣິກັນທີ່ຫາຍສາບສູນໄປໃນປາງສົງຄາມຫວຽດນາມ ນອກນັ້ນ ຝ່າຍສະຫະລັດຍັງໄດ້ຂອບອົກຂອບໃຈຕໍ່ລັດຖະບານລາວທີ່ໃຫ້ການສະໜັບ ສະໜຸນຢ່າງແຂງຂັນຕໍ່ໂຄງການລິເລີ້ມໃນເຂດລຸ່ມແມ່ນໍ້າຂອງ ແລະພ້ອມດຽວກັນ ກໍໄດ້ ຢືນຢັນຄວາມໝາຍໝັ້ນ ທີ່ຈະເສີມຂະຫຍາຍໂຄງການລິເລີ້ມດັ່ງກ່າວຕໍ່ໄປອີກ ໂດຍເພັ່ງ ເລັງໃສ່ບັນຫາໃຈກາງ ແລະໂຄງການຕ່າງໆທີ່ປະເທດສະມາຊິກເຫັນວ່າ ມີຄຸນຄ່າ ສະຫະລັດຍັງໄດ້ຊົມເຊີຍລັດຖະບານລາວ ທີ່ໄດ້ຮັບເອົາແຜນການປະຕິບັດງານແຫ່ງຊາດ ເພື່ອປາບປາມການຄ້າມະນຸດ ແລະຢືນຢັນຄືນອີກເຖິງການສືບຕໍ່ສະໜັບສະໜຸນຢ່າງແຂງ ແຮງຂອງສະຫະລັດ ຕໍ່ການຮ່ວມມືກັນໃນດ້ານພາກສ່ວນຍຸຕິທໍາແລະກົດໝາຍ ເພື່ອປາບ ປາມການຄ້າມະນຸດ ການຄ້າຢາເສບຕິດ ແລະກິດຈະກໍາຜິດກົດໝາຍອື່ນໆ ພ້ອມນີ້ ສະຫະລັດຍັງໄດ້ສະແດງຄວາມຊົມເຊີຍຕໍ່ທ່າອ່ຽງໃນທາງບວກຂອງຄວາມສຳພັນ ສອງຝ່າຍ ແລະໂອກາດທີ່ຈະຂະຫຍາຍການຮ່ວມມືເພີ້ມຕື່ມ ຕະຫຼອດທັງໂອກາດ ໃນການ ພັດທະນາສຳລັບເຈົ້າໜ້າທີ່ລາວ ກອງປະຊຸມໄດ້ດຳເນີນໄປດ້ວຍບັນຍາກາດ ອັນດີ ແລະ ຄວາມເຂົ້າອົກເຂົ້າໃຈຊຶ່ງກັນແລະກັນເປັນຢ່າງດີ ກອງປະຊຸມປຶກສາຫາລືຮອບດ້ານສະຫະລັດ-ລາວ ແມ່ນກົນໄກຊຸກຍູ້ຄວາມເຂົ້າອົກເຂົ້າໃຈ ແລະການຮ່ວມມືລະຫວ່າງສອງປະເທດທີ່ມີຂຶ້ນຢ່າງເປັນປົກກະຕິລະຫວ່າງປະເທດທັງສອງ